**Tangoul**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Răscolind tăcerea, lungile ecouri,

pe la miezul nopţii, se întorc din nou,

să-mi aducă-n taină magice tablouri

redescoperite într-un vechi tangou.

Era o tavernă cu ferestre scunde,

noi dansam tangoul fără spectatori,

muzica viorii ne purta oriunde

sufletele noastre se-mbătau cu flori.

Flori de iasomie din grădini uitate

pe un ţărm de mare fără început

care mai păstrează ludice păcate

din iubiri rămase pe un colţ de lut.

Flori de mirt aduse de pe mal de râuri,

la apus de soare, să le pun în pat,

sau la cingătoare, să ne facem brâuri

care să ne scape de un vechi păcat.

Am comis păcatul seara pe răcoare,

la-nceput de vară, pe un pat cu flori,

visurile noastre, smulse din izvoare,

ne duceau aiurea, dincolo de nori.

Ne curgea prin sânge râu cu apă vie,

setea de iubire ne-arunca-n delir,

trupurile goale, adâncite-n vrie,

din străfundul nopții sorbeau elixir.

Astăzi doar ecouri se întorc, fragile,

să redeseneze încă un tablou,

cu miresme aduse-n cântec de sibile

din intimitatea unui vechi tangou.

Lunga neuitare retrezește-ndată

doruri revenite-n margine de vis

unde tu, iubito, din trecut plecată,

îmi aduci în suflet magic paradis.